**PÁLYÁZATI FELHÍVÁS**

A Magyar Tudományos Akadémia (1051 Bp. Széchenyi István tér 9.) pályázatot hirdet.

* Siófok, 3462 hrsz; természetben Siófok Kodály Zoltán utca 1,
* Siófok, 3737 hrsz, természetben Siófok Szent László utca 165, valamint
* Siófok, 3729 hrsz, természetben Siófok Szent László utca 149. számú ingatlanok bérbeadás útján történő hasznosítására.

A jelenleg üdülő ingatlanokként funkcionáló ingatlanok Siófok város kiemelt üdülőövezetében (Üh-1), az „aranyparton”, a szabad strandtól 150-200 m-re fekszenek.

Az Ingatlanok bemutatása:

1. Siófok, Kodály Zoltán utca 1. számú ingatlan rövid műszaki leírása: Időszakos üzemeltetésű, üdülő besorolású, összközműves, beépített ingatlan. A parkosított – lombhullató fák, cserjék és örökzöldek - területen földszintes épületek (iroda és könyvtár „E”, konyha és személyzeti szobák „D”, üdülő épületek „B és C”) találhatók. Az épületek karbantartottak, azonban az építés időpontjában elvárt komfortfokozatnak megfelelőek. Az „L” alakú telek 9633 m2-es. A területen játszótér és kb. 22 autó számára parkolási lehetőség biztosított.

Az iroda és könyvtár 194,33 m2 alapterületű (könyvtár 40 m2, társalgó 47 m2, biliárdterem 45 m2, egyéb 62,33 m2). Az épület fűthető.

A konyha és személyzeti szobák 693,72 m2 alapterületű. A személyzeti szobák (6 db) 10,5- 20,46 m2 alapterületűek, fürdőszoba és előtér kiegészítéssel. A konyha és a szobák közötti közlekedő 68 m2-es.

A „B” üdülőépület 7 szobás, 130,25 m2 alapterületű. A szobák 5,5 – 20,5 m2-sek, önálló fürdőszoba kiegészítéssel, a közös terület 20 m2-es. Az épület fűthető.

A „C” üdülőépület 8 szobás, 155,46 m2 alapterületű. A szobák egységesen 16,6 m2 alapterületűek, melyhez fürdőszoba is tartozik.

A terület bekerített. Bejutás a Kodály Zoltán út, a Szent László út és a Goldmark utca felől is lehetséges.

Az épület nem fűthető.

1. Siófok, Szent László utca 165. számú ingatlan („A”) rövid műszaki leírása: Időszakos üzemeltetésű, üdülő besorolású, víz, csatorna, villany, gáz közművekkel rendelkező egyemeletes épület. A részben parkosított területen 8 földszinti és 7 emeleti apartman (előtér, szoba, fürdőszoba) található. Az épület karbantartott.

Emeleti szobák 5,5 – 12,6 m2-sek, a fürdőszobák 3,0 – 3,8 m2 alapterületűek. A közösségi kapcsolattartást 20 m2 alapterületű társalgó szolgálja.

A földszinti szobák 5,5 – 19,5 m2 alapterületűek, a fürdőszobák 3,0 – 4,0 m2 nagyságúak.

Az épület nem fűthető.

Parkolás az épület előtti közterületen lehetséges. Az épület a Szent László út és a Kodály Zoltán út sarkán áll. Bejutás a Kodály Zoltán utca felől.

Az épületekben telefon, tv és internet szolgáltatás van. Az „A”, a „B” és a „D” épület riasztóval védett.

1. Siófok, Szent László utca 149. számú („F”) ingatlan rövid műszaki leírása: időszakos üzemeltetésű, üdülő besorolású, víz, csatorna, villany közművesített, egyemeletes épület. A részben parkosított területen szilárd burkolatú, megvilágított terület (kisebb rendezvényekre alkalmas) tartozik. Az épületben 7 + 2 (gondnoki és egészségügyi) szoba, közösségi tér, társalgó, konyha tartozik. Az épület karbantartott, azonban két éve üresen áll.

Az épület nem fűthető.

Az épület riasztóval védett.

Az ingatlanok egymástól független, mért közmű bekötésekkel rendelkeznek.

Telefon, televízió és internet szolgáltatásra nincs élő szerződés.

Az épületekben korábban használt berendezések és szerelvények külön megállapodás alapján átadásra kerülhetnek, erre vonatkozó ajánlatát kérjük külön tüntesse fel.

AJÁNLATTÉTELI Feltételek:

Az ingatlanokra részajánlat nem tehető. Az ajánlat három évre vonatkozhat, mely közös megegyezés esetén egyszer, további három évre meghosszabbítható.

Az ingatlan tovább hasznosítása -albérletbe adása- nem lehetséges.

A Magyar Tudományos Akadémia, mint Bérbeadó ÁFA mentes elszámolási körbe tartozik, a bérleti díj kiszámlázása ennek megfelelően történik.

**A pályázó feladata:**

1. Az ingatlanok vonatkozó szabályozási tervek, szabályzatok szerinti hasznosítása. A bérbeadó nem zárkózik el, a telkeken elhelyezett épületek és építmények átalakításától, bővítésétől előzetesen egyeztetett, a helyi építési szabályzat keretein belüli megvalósításától, amennyiben a bérlő vállalja annak finanszírozását.
2. A működéshez szükséges bejelentések megtétele, az engedélyek megszerzése.
3. Az ingatlanok és felépítményeinek jókarbantartása.
4. A park fenntartása, a zöldhulladék rendszeres elszállítása.
5. A működéshez szükséges közművek fizetési kötelezettségének, a telken belüli hálózat karbantartási kötelezettségének vállalása.
6. Amennyiben szálláshelyként tervezi üzemeltetni, abban az esetben
	1. szálláshely minősítésre történő regisztrálása és minősítésének megszerzése.
	2. A kötelező szállodai rendszerek (nyilvántartó szoftver, adatbeolvasó stb.) biztosítása és használata.
	3. A HACCP tanúsítás megszerzése és alkalmazása
	4. A szükséges internet, telefon és Tv szolgálattás biztosítása.
7. A szerződés betartása és betartatása.

Mellékletek:

1. Az ingatlanok tulajdoni lapjai, és hivatalos helyszínrajzai
2. A pályázóval kötendő szerződés tervezete.
3. Az ingatlanokon elhelyezett ingóságok jegyzéke.

**Az ajánlatnak a következő információkat kell tartalmazni:**

1. Az ajánlattevő rövid bemutatása, tervezett tevékenységi kör, az ehhez kapcsolódó szakmai referencia és működési háttér meglétének igazolása, tőkeerő a pályázatban jelzett üzleti koncepció megvalósításához szükséges likviditás és szakértelem. (kizárólag a hozzáférhető cégadatok alapján)
2. Nyilatkozat a tartozásmentességről.
3. Átláthatósági nyilatkozat.
4. Az ingatlanokkal kapcsolatos elképzelés.
5. Nyilatkozat az ingatlanhoz kapcsolódó költségek (közüzemi díjak, szolgáltatások, karbantartás, felújítások) vállalásáról.
6. A megajánlott induló nettó bérleti díjról, valamint az évenkénti infláció mértékű emelés vállalásáról.
7. Nyilatkozat, hogy az ajánlatban szereplő adatok megismeréséhez hozzájárulnak. Esetleges üzleti titoknak minősített adatokat kérjük tételesen meghatározni.
8. Az ajánlatot összefűzve, oldalszámokkal ellátva és minden oldalát szignálva kell benyújtani.

A Pályázatot hirdető egy alkalommal, **2021. december 15**-én biztosítja az ingatlanokra való bejutást, ott felvételek készítésének lehetőségét. Megtekintési szándékát kérjük email-en jelezze részünkre a vagyongazdalkodas@titkarsag.mta.hu címen, elérhetőségének megadásával, a pontos időpont egyeztetése érdekében.

A helyszínen kérdés feltevésére nincs lehetőség, az kizárólag írásban tehető. A Pályázatot hirdető a kérdéseket, és az arra adott válaszokat minden pályázó részére elektronikus úton eljuttatja.

A bérlet tervezett időpontja 2022. február 01.

A pályázat beadási határideje **2022. január 7. 10.00 óra.** A pályázatot zárt, jelöletlen borítékban kérjük beadni az MTA Titkárság (1051 Bp. Nádor utca 7.), Gazdasági Igazgatóság 337-338. számú irodájában, ahol a határidő lejártát követően azonnal bontják és az ajánlattevőket nyilvántartásba veszik.

Az ajánlat érvénytelen, amennyiben az 1-8 pontokban kért információk közül bármelyik hiányzik.

A pályázat eredményéről 2021. január 17-ig írásban, elektronikus úton értesítjük a pályázókat.

A pályázat kiírója fenntartja a pályázat visszavonására, vagy érvénytelenné nyilvánítására vonatkozó jogát.

Budapest. 2021. november 30.